靈隱宫
作者：李綱
朝代：宋

paragraphs: 我昔曾遊飛來峰，白猿晝掛峰上松。
曄然靈光如彩虹，鐘磬自響金仙宫。
宦遊漂泊西復東，雖欲再到無由從。
帝居鈞天陋瀛蓬，螭坳載筆侍重瞳。
逆鱗聊試摩神龍，謫墮劍浦山重重。
征鞍來此尋舊蹤，恍如夢落煙霞中。
朱樓寶殿飛玲瓏，寒泉幽石欣相逢。
門前池館虛含風，一洗塵慮清心胸。
明朝南去隨征鴻，惆悵勝遊回首空。